กระทรวงวัฒนธรรม พิมพ์หนังสือ 10 พระอาราม กรุงรัตนโกสินทร์ ส่งเสริมการท่องเที่ยวเชิงศาสนา
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เตรียมจัดพิมพ์หนังสือ 10 พระอาราม กรุงรัตนโกสินทร์ เพื่อเทิดพระเกียรติและน้อมรำลึกในพระมหากรุณาธิคุณของพระมหากษัตริย์แห่งพระบรมราชจักรีวงศ์ ที่ทรงบำเพ็ญพระราชกรณียกิจยังประโยชน์สุขแก่ราษฎร์ และทรงอุปถัมภ์ค้ำจุนบวรพระพุทธศาสนา ตลอดจนการบูรณปฏิสังขรณ์พระอารามต่างๆ ในทุกรัชสมัย เบื้องต้น อยู่ระหว่างจัดพิมพ์ มีเนื้อหาเกี่ยวกับประวัติ ความรู้ และศิลปวิทยาการ ภายในวัดสำคัญของกรุงรัตนโกสินทร์ 10 วัด อาทิ วัดพระเชตุพนวิมลมังคลาราม ที่องค์การยูเนสโกยกย่องให้เป็นมรดกความทรงจำแห่งโลก วัดบวรนิเวศวิหาร วิทยาลัยสงฆ์แห่งแรกของประเทศ พระอุโบสถหินอ่อนแห่งวัดเบญจมบพิตรดุสิตวนาราม ประกอบภาพถ่าย และการจัดรูปเล่มที่สวยงามเป็นประโยชน์สำหรับเยาวชนและประชาชนผู้สนใจ เป็นการเปิดมิติด้านการท่องเที่ยวเชิงศาสนา พร้อมทั้งเป็นข้อมูลศึกษาเรียนรู้เรื่องราวของพระอารามสำคัญที่พระมหากษัตริย์ไทยทรงสืบสาน และทำนุบำรุงรักษาไว้ตั้งแต่อดีตสืบมาจนปัจจุบัน เป็นการเปิดมิติการท่องเที่ยวเชิงศาสนา เมื่อแล้วเสร็จจะแจกจ่ายไปยังโรงเรียนมัธยมศึกษา สถาบันอุดมศึกษา วิทยาลัยสารพัดช่าง โรงเรียนตำรวจตระเวนชายแดน หอสมุดแห่งชาติ หอจดหมายเหตุแห่งชาติทั่วประเทศ รวมถึงรูปแบบหนังสืออิเล็กทรอนิกส์